CK ตั้งเป้ารายได้ก่อสร้างปี 60 เกิน 3.5 หมื่นลบ.-รอเซ็นงาน 2 โครงการ มูลค่า 2.7 หมื่นลบ.
CK ตั้งเป้ารายได้ก่อสร้างปี 60 เกิน 3.5 หมื่นลบ. เผยรอเซ็นสัญญา 2 โครงการ “โครงการจัดหาและติดตั้งอุปกรณ์งานระบบรถไฟฟ้าโครงการรถไฟฟ้าสายสีม่วง บางใหญ่-ราษฎร์บูรณะ ช่วงบางใหญ่-บางซื่อ”- “โครงการก่อสร้างทางหลวงพิเศษระหว่างเมือง สายบางปะอิน-สระบุรี-นครราชสีมาสัญญา4” มูลค่ารวม 2.7 หมื่นลบ.
19 ธ.ค. 2559

นายปลิว ตรีวิศวเวทย์ ประธานกรรมการบริหาร บริษัท ช.การช่าง จำกัด (มหาชน) หรือ CK เปิดเผยว่าในปี 60 วางเป้าหมายรายได้ก่อสร้างขั้นต่ำ 35,000 ล้านบาท โดยปัจจุบันมีโครงการในมือรอรับรู้รายได้รวม 71,287 ล้านบาท และพร้อมเข้าประมูลโครงการใหม่ๆ ต่อเนื่อง เพราะมีประสบการณ์และความเชี่ยวชาญในด้านการก่อสร้าง 
ทั้งนี้ บริษัทมั่นใจว่าภาครัฐจะผลักดันโครงการใหม่ๆ ออกมาอย่างต่อเนื่องและทยอยเปิดประมูล เช่น โครงการรถไฟฟ้าสายสีส้ม ช่วงตลิ่งชัน-ศูนย์วัฒนธรรม โครงการรถไฟฟ้าสายสีม่วง ช่วงเตาปูน-ราษฎร์บูรณะรถไฟทางคู่  รวมมูลค่าเกือบ 340,000 ล้านบาท ซึ่ง CK ตั้งเป้าจะได้ส่วนแบ่งงานก่อสร้างกว่า 20-25% ของงานทั้งหมดที่จะออกมา 
โดยล่าสุด เมื่อวันที่ 9 ธ.ค.กลุ่มกิจการร่วมค้า CKST ที่มี บริษัท ช.การช่าง จำกัด (มหาชน) หรือ CK และ บริษัท ชิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน) หรือ STEC เป็นพันธมิตรในสัดส่วน 60 : 40 ชนะประกวดราคาโครงการรถไฟฟ้าสายสีส้มช่วงศูนย์วัฒนธรรม-มีนบุรี 2 สัญญา ประกอบด้วย สัญญาที่ 1 งานอุโมงค์ใต้ดิน (ศูนย์วัฒนธรรม-รามคำแหง 12) ระยะทาง 6.29 กม. เสนอราคาต่ำสุด 20,698 ล้านบาท ต่ำกว่าราคากลาง  37  ล้านบาทและ สัญญาที่ 2 งานอุโมงค์ใต้ดิน  (รามคำแหง 12-หัวหมาก) ระยะทาง 3.44 กม.เสนอราคาต่ำสุด 21,572 ล้านบาทต่ำกว่าราคากลาง 32 ล้านบาท 
อีกทั้งโครงการดังกล่าว CK จะเป็นแกนหลักในการก่อสร้างเนื่องจากมีประสบการณ์งานก่อสร้างใต้ดิน และสัญญาที่ 5 งานอาคารจอดรถและศูนย์ซ่อมบำรุง ราคากลาง 4,915 ล้านบาท เป็นผู้เสนอราคาต่ำสุด 4,901 ล้านบาท ต่ำกว่าราคากลาง 14 ล้านบาท ซึ่งจะเข้ามาช่วยเพิ่มเติมงานในมือกว่าอีก 28,000 ล้านบาท
นอกจากนี้ ยังมีโครงการรอลงนามอีก 2 สัญญา ได้แก่โครงการจัดหาและติดตั้งอุปกรณ์งานระบบรถไฟฟ้าโครงการรถไฟฟ้าสายสีม่วง บางใหญ่-ราษฎร์บูรณะ ช่วงบางใหญ่-บางซื่อมูลค่า 25,000 ล้านบาท และ โครงการก่อสร้างทางหลวงพิเศษระหว่างเมือง สายบางปะอิน-สระบุรี-นครราชสีมาสัญญา 4 มูลค่า 1,982 ล้านบาท
 
 